Olivetti S.p.A. is 'n Italiaanse vervaardiger van tikmasjiene, rekenaars, tabletrekenaars, slimfone, drukkers en ander elektroniese toestelle soos sakrekenaars, rekenmasjiene en telefaksmasjiene. Die onderneming, wat sy hoofkwartier in Ivrea naby Turyn, Piëmont het, maak sedert 2003 deel uit van die Telecom Italia-groep (TIM S.p.A.). Olivetti is in 1908 oorspronklik as 'n vervaardiger van tikmasjiene gestig. Die onderneming het vervolgens steeds gereageer op veranderende markbehoeftes in die inligtings- en kommunikasiebedryf en nuwe ontwikkelinge op tegnologiese gebied. So het die onderneming oorgeskakel van meganiese tot elektroniese toestelle en sy portefeulje van kantoortoerusting uitgebrei met rekenaars, IT-stelsels en telekommunikasie. In 1964 het Olivetti 'n noemenswaardige deurbraak behaal met die bekendstelling van die wêreld se eerste programmeerbare tafelrekenaar, Programma 101, wat veral in die Verenigde State 'n kommersiële sukses was. Ewe belangrik en uniek was die bydraes van Adriano Olivetti (1901−1960), die seun van die Olivetti-stigter, tot die ontwikkeling van moderne fabrieke en vervaardigingsaanlegte en werkverhoudings. Sy oortuiging was dat die winste, wat hy as nyweraar gemaak het, herbelê sou word tot voordeel van die hele samelewing.